次韻茂恭見寄
作者：喻良能
朝代：宋

paragraphs: 中書一揮千萬言，有如水懸呂梁間。
奔逸絕塵不可及，蹇欲從之良獨難。
如君文字可華國，胡爲猶在南湖側。
樊川昌谷縱多才，欲以比君那可得。
君家紅杏連白榆，似向君王得鑑湖。
水光溶溶浸山色，樓臺上下如冰壺。
磬湖蕭瑟逢秋令，男呻女吟貧非病。
阿奴碌碌僅自全，伯氏今亡嗟短命。
恨我不如大小山，徒爾思苦仍辭艱。
既無擊鉢揮毫敏，空愧詩筒數往還。